Document ID: 32003D0174

32003D0174
L 070/31
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА СЪВЕТА
от 6 март 2003 година
за създаване на Тристранна социална среща на върха по въпросите на растежа и заетостта
(2003/174/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 202 от него,
като взе предвид предложението на Комисията,
като има предвид, че:
(1)
Социалните партньори са привлечени в изпълнението на координираната стратегия за заетостта, утвърдена от Европейския съвет от Люксембург на 20 и 21 ноември 1997 г. в рамките на Постоянния комитет по заетостта, създаден с Решение на Съвета 70/532/ЕИО от 14 декември 1970 г. за създаване на Постоянен комитет по заетостта на Европейските общности (1).
(2)
Европейският съвет от Кьолн от 3 и 4 юни 1999 г. създаде макроикономически диалог с участието на представители на Съвета, Комисията, Европейската централна банка и социалните партньори.
(3)
Европейският съвет от Лисабон от 23 и 24 март 2000 г. определи нова стратегическа цел за следващото десетилетие и постигна съгласие, че осъществяването на тази цел изисква цялостна стратегия, която да обедини структурните реформи, координираната европейска стратегия за заетост, политиката на социална защита и макроикономическата политика в контекста на координацията на общата икономическа политика на държавите-членки. В Съобщението:
„Европейският социален диалог, сила за иновации и промени“, Комисията подчертава, че тристранната среща на върха може да допринесе за дебата по тези въпроси.
(4)
В съвместния си принос към Европейския съвет от Лакен от 14 и 15 декември 2001 г., социалните партньори изтъкнаха, че Постоянният комитет по заетостта не е довел до такова интегриране и съгласуваност и, че той не е удовлетворил необходимостта от единство и взаимодействие между различните процеси, в които те са участвали. По тази причина, те предложиха той да бъде закрит и да се създаде нова форма на тристранни консултации.
(5)
В същия съвместен принос социалните партньори предложиха формализирането на срещите им с Тройката на ниво държавни или правителствени ръководители и Комисията, които в контекста на Люксембургския процес се провеждат от 1997 г. в навечерието на Европейските съвети. От декември 2000 г. тези срещи са известни като Социални срещи на върха, на които присъства председателят на Комисията и Тройката на държавните или правителствени ръководители заедно с министрите на труда и социалните въпроси и социалните партньори, представени от Съюза на индустриалците в Европейската общност (СИЕО), Европейския център на предприятията с обществено участие (ЕЦПОУ), Европейската асоциация на занаятчиите, малките и средни предприятия (ЕАЗМСП), Европейската конфедерация на профсъюзите (ЕКП), Еврокадри и Европейската конфедерация на кадри (ЕКПУК).
(6)
Европейският Съвет от Лакен отбеляза готовността на социалните партньори да развиват и подобряват координацията на постигането на съгласие по различните аспекти на Лисабонската стратегия. Той постигна съгласие, че такава социална среща на върха в бъдеще ще се провежда преди всеки пролетен Европейски съвет. Това беше потвърдено от Европейския съвет в Барселона на 15 и 16 март 2002 г.
(7)
Настоящото решение не накърнява организацията и дейността на социалния диалог в различните държави-членки.
(8)
В контекста на разширението и развитието на автономен социален диалог най-широката възможна представителност, както и легитимността и ефективността на консултациите на социалните партньори имат изключително значение. В този смисъл е необходимо да се вземе предвид проучването на Комисията относно представителността на социалните партньори и ревизирания списък на организациите, участващи във всички измерения на социалния диалог на европейска ниво, като списъкът трябва да се осъвремени,
РЕШИ:
Член 1
Създаване
С настоящето се създава Тристранна социална среща на върха по въпросите на растежа и заетостта (по-нататък наричана „Срещата на върха“).
Член 2
Задача
Задачата на срещата на върха е да се гарантира, в съответствие с Договора и с надлежното отчитане на правомощията на институциите и органите на Общността, че ще има непрекъсната съгласуваност между Съвета, Комисията и социалните партньори. Това ще даде възможност на социалните партньори на европейско ниво да допринасят в контекста на техния социален диалог за различните елементи на интегрираната икономическа и социална стратегия, включително и измерението на устойчивото развитие, стартирано от Европейския съвет от Лисабон през март 2000 г. и допълнено от Европейския съвет от Гьотеборг през юни 2001 г. За тази цел ще се разчита на възходяща работа и дискусии между Съвета, Комисията и социалните партньори в различните форуми за постигане на съгласие по икономически и социални въпроси и въпроси на заетостта.
Член 3
Членство
1. Срещата на върха се състои от Председателството на Съвета и двете последващи Председателства, Комисията и социалните партньори, представени на най-високо ниво.
Министрите от тези три Председателства и Комисарят по въпросите на труда и социалните въпроси също присъстват.
В зависимост от дневния ред също така могат да бъдат поканени за участие и други министри от тези три председателства и други членове на Комисията.
2. Представителите на социалните партньори се разделят на две еднакви по брой делегации, състоящи се от 10 представители на работниците и 10 представители на работодателите, като се взема предвид необходимостта да се гарантира балансирано участие на мъжете и жените.
Всяка делегация се състои от представители на европейските междуотраслови организации, които представят или общи интереси или по-специфични интереси на надзорния и управленския персонал и малкия и среден бизнес на европейско ниво.
Техническата координация се предоставя за делегацията на работниците от Европейската конфедерация на профсъюзите (ЕКП), а за делегацията на работодателите от Съюза на индустриалците в Европейската общност (СИЕО). ЕКП и СИЕО гарантират, че становищата, изразени от специфичните и секторни организации изцяло се вземат предвид в техния принос и, когато това е необходимо, се включват представители на някои от тези организации в техните делегации.
Член 4
Подготовка
1. Дневният ред за срещата на върха се определя съвместно между Председателството на Съвета, Комисията и междуотрасловите организации на работниците и работодателите, които вземат участие в работата на срещата на върха по времето на подготвителните срещи.
2. Въпросите от дневния ред се обсъждат на заседанието на Съвета във формацията му по въпросите на заетостта, социалната политика, здравето и проблемите на потребителите.
3. Секретариатът на Срещата на върха се осигурява от Комисията. По-конкретно, тя осигурява навременното разпространение на документите. За целите на подготовката и на организирането на срещите секретариатът на Срещата на върха трябва да организира подходящите контакти с ЕКП и СИЕО, които отговарят за координацията на съответните делегации.
Член 5
Действие
1. Срещата на върха се организира най-малко един път годишно. Едно заседание се провежда задължително преди пролетния Европейски съвет.
2. Съветът се председателства съвместно от председателя на Съвета и от председателя на Комисията.
3. Заседанията на срещите на върха се свикват от съпредседателите по тяхна инициатива след консултации със социалните партньори.
Член 6
Информация
Съпредседателите изработват резюме на дискусиите на срещите на върха, за да информират съответните формации на Съвета и широката общественост.
Член 7
Отмяна
С настоящото се отменя Решение 1999/207/ЕО от датата на първото заседание на срещата на върха.
Член 8
Влизане в сила
Настоящето решение влиза в сила на 6 март 2003 година.
Съставено в Брюксел на 6 март 2003 година.

Labels: 9
15
19
5